บ้านล้านหลังเฟส2หั่นดอกกู้ต่ำ3% เอาใจผู้มีรายได้น้อยต่ำกว่าหมื่นห้า
ธอส.เปิดจองสิทธิกู้บ้านล้านหลัง ส่วนเฟส 2 เดือน ส.ค.นี้ ปรับเงื่อนไขลดดอกเบี้ย ขยายเวลาและเพิ่มวงเงินกู้
11 เม.ย. 2562

ธอส.เปิดจองสิทธิกู้บ้านล้านหลัง ส่วนเฟส 2 เดือน ส.ค.นี้ ปรับเงื่อนไขลดดอกเบี้ย ขยายเวลาและเพิ่มวงเงินกู้
นายฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) เปิดเผยว่า ธอส. จะเปิดให้ประชาชนจองสิทธิ์กู้ซื้อบ้านล้านหลัง เฟส 2 ในเดือน ส.ค.-ก.ย. 2562 โดยจะมีการปรับเงื่อนไขปล่อยกู้ให้เลือกกู้ได้ยาวถึง 40 ปี กับ 50 ปี
นอกจากนี้ จะขยายวงเงินปล่อยสินเชื่อจาก 90% ของราคาสินทรัพย์ เพิ่มเป็น 95-100% เฉพาะลูกค้าสวัสดิการข้าราชการ และ พนักงานรัฐวิสาหกิจ
นอกจากนี้ ยังพิจารณาคิดอัตราดอกเบี้ยกู้ต่ำกว่า 3% แต่จะให้เฉพาะผู้ที่จองสิทธิ์บ้านล้านหลังที่มีรายได้ต่ำกว่า 1.5 หมื่นบาทต่อเดือน




ปัจจุบันโครงการบ้านล้านหลัง มีผู้ยื่นกู้ 5,000 ราย คิดเป็นวงเงินกู้ 3,400 ล้านบาท ได้รับการอนุมัติไปแล้ว 4,400 ราย วงเงินกู้ 2,900 ล้านบาท จากจำนวนผู้มาลงทะเบียนสิทธิ์ในโครงการเฟส 1 จำนวน 1.27 แสนราย
นายฉัตรชัย กล่าวว่า โครงการบ้านล้านหลังเฟส 2 จะใช้วงเงิน 5 หมื่นล้านบาท ที่ปล่อยกู้ในเฟส 1 โดยจะเร่งดำเนินการให้เสร็จภายในกลางปีนี้ เพื่อที่จะเปิดรับจองสิทธิ์เฟส 2 ต่อไป ซึ่งจากการสำรวจของ ธอส. พบว่า ผู้ประกอบการหมู่บ้านจัดสรรที่อยู่อาศัยราคาไม่เกิน 1 ล้านบาท ทั่วประเทศ จะสามารถสร้างบ้านได้เสร็จกลางปี 2563 ถึง 5 หมื่นยูนิต ซึ่งรองรับลูกค้าบ้านล้านหลังในเฟส 1 และ 2 ได้อย่างเพียงพอ